તેના ડૉક્ટર મિત્રો ઘરે આવે. ભણવાની કે તેમના ક્ષેત્રની વાતો થાય, સાથે અમારી ગપ્પાં-ગોષ્ઠિ પણ ચાલુ જ રહે. એમની મેડિકલ ફિલ્ડની વાતોમાંથી મારે કશું પામવાનું તો હતું નહીં, પણ મને તેમની કંપનીમાં મઝા આવતી હતી. સાહિત્ય વાચનનો – ફિલ્મ સંગીત સાંભળવાનો અને તેમાંથી કંઇક પામવાનો નવો-સવો શોખ હું મારી શક્તિ મુજબ પાળતો-પોષતો હોઉં એવા એ દિવસો હતા. કલ્પેશ કે તેના તબીબ મિત્રો એ ખાનામાં પણ ક્યાંય ફીટ નહોતા થતા. છતાં હું એ મિત્રમંડળીનો અભિન્ન હિસ્સો કેમ કરીને હતો તેના ભેદ-ભરમ આજ સુધી પામી શક્યો નથી. સમય જતાં ગુજરાતનું મુખ્યમંત્રીપદ પામેલા શંકરસિંહ લક્ષ્મણસિંહ વાઘેલા / Shankersinh Vaghela / www.shankersinghvaghela.com) એ સમયે ભારતીય જનતા પક્ષ તરફથી રાજ્યસભાના સભ્ય હતા. કલ્પેશ જ્યાં રહેતો તે ‘ઈ’ બ્લોકના ટોપ ફ્લોર પર રહેતા તેઓ ઘરે આવતા-જતા આ મિત્રમંડળીને ‘હાય, હેલો’ કરતા જતા. અમારી વચ્ચે બહુ જ મર્યાદિત પ્રમાણમાં અને તે સમયની અમારી સમજ મુજબની રાજકીય વાતો થતી રહેતી તેના કારણમાં કલ્પેશના આ ‘પાડોશી’ હતા એવું કહી શકાય.